FNB se app, webwerf gee probleme | Netwerk24
FNB se app, webwerf gee probleme
Deur Petrus Malherbe 10 September 2018 16:03
FNB se aanlyn bankdienste ervaar probleme.Foto: FNB
FNB se aanlyn bankdienste beleef 'n Blou Maandag.
Die bank het Maandagmiddag 'n boodskap op Twitter en Facebook geplaas waarin hy sê hy is bewus van onderbrekings met sy aanlyn dienste en dat sy tegnici daaraan werk.
Die omvang van die probleme is nie bekend nie, maar kliënte kla dat hulle reeds sedert Sondag probleme ervaar.
Dit sluit in dat transaksies en betalings nie wys nie en dat kliënte nie die korrekte beskikbare saldo sien nie.
In 'n boodskap op sy webwerf sê FNB dat kliënte wel betalings kan doen, maar dat dit nie dadelik gaan wys dit was suksesvol nie. Kliënte kan ook nie bewyse van betalings stuur nie.
Gebruikers kla ook dat die bank se buitelandse-valutatransaksies nie werk nie en dat geld van oorsee derhalwe nie oorbetaal kan word nie.
Klagtes is ook ontvang van bankkaarte wat nie by betaalpunte werk nie omdat die kaartmasjien nie kliënte se PIN wil aanvaar nie.
Die bank skryf die probleme toe aan "instandhoudingswerk" en vra dat kliënte hom eers skakel om duplikaat-betalings te vermy.